Rossz hír! Mától többet van sötét, mint világos
Ma van az őszi nap-éj egyenlőség, az orrszarvúak napja és a raktárkoncertek is folytatódnak. A Metropol bemutatja, milyen fontosabb események, történések várnak ránk.
Mától minden nap egyre sötétebb lesz

Itt a csillagászati ősz! Ma van az őszi nap-éj egyenlőség, azaz a nappal és az éjszaka ugyanolyan hosszú lesz. Ha 15.31-kor felnézünk az égre, akkor láthatjuk a Napot 90 fokban az Egyenlítő felett.

Innentől már kevesebbet van világos, mint sötét. A nappalok egészen a téli napfordulóig (december 21.) rövidülnek. Már ma is este fél hét előtt lesz a napnyugta. Hiába lesz azonban már minden értelemben (meteorológiai és csillagászati) ősz, az időjárás szerencsére még a szebbik arcát mutatja. Ma akár 29 fokig is emelkedhet a hőmérséklet, eső nem várható. Szerdán ugyan eshet, de még aznap és csütörtökön is 27–28 fok lesz a maximum hőmérséklet. Péntekre és a hétvégére azonban már 17–21 fokot és jelentős csapadékot jeleznek előre a szakemberek.

Folytatódnak a raktárkoncertek

Tegnap kezdődött a hazai előadóknak fellépési lehetőséget kínáló Raktárkoncert-sorozat, amely a kormány 5,3 milliárdos mentőcsomagja a világjárvány miatt bajba jutott hazai zenei ipar számára. A koncertek ma folytatódnak. A fellépéseket az ingyenes MindiGo TV telefonos applikáción és a Raktárkoncert Facebook oldalán is követhetik a rajongók.

Bővebb információk: raktarkoncert.hu

Ünnepeljünk a legcukibb rinocérosszal!

Ma van az orrszarvúak világnapja, aminek alkalmából megmutatjuk az ország legcukibb kölyök rinocéroszát. Ria igazi „szerelemgyerek”, hiszen éppen Valentin-napon született a Veszprémi Állatkertben.

–Ria nem rég volt héthónapos. Mint ahogy az a fotókon is látszik, szépen gyarapodik, és szuperül érzi magát nálunk – árulta el a Metropol kérdésre a Veszprémi Állatkert munkatársa. A szélesszájú orrszarvút egyébként mindenki nagy becsben tartja, ugyanis világszerte nagyon kevés van belőlük, főként nemzeti parkokban, állatkertekben élnek. Magyarország három helyen is lehet velük találkozni, Budapesten, Nyíregyházán, valamint Veszprémben.

 

 

Ma is összeül az Országgyűlés

Ma reggel 9-kor a napirend előtti felszólalásokkal folytatódik az Országgyűlés őszi ülésszaka. A napirendi pontok közt főleg különböző államközi szerződések szerepelnek. Továbbra is érvényben van az a szabály, hogy a parlamentben maszkot kell viselnie mindenkinek, így a képviselőknek is. A tegnap kezdődött három napos ülés utolsó napja jövő hétfőn lesz. A vitákat a parlament.hu oldalon követhetik.

 

Közlekedési kisokos

Más útvonalon jár a 149-es busz

Ma üzemzárásig 149-es autóbusz terelve közlekedik, nem érinti a Lóczy Lajos utca, a Hankóczy Jenő utca, a Zilah utca, a Ruszti út, a Gondozási Központ, a Lorántffy Zsuzsanna út, a Garas utca, az Ezredes utca és a Fény utcai piac megállót. A 149-es a 91-es, a 291-es, valamint az 5-ös autóbusz érintett megállóiban áll meg.

Több buszt is elterelnek Törökbálinton

Szerdáig terelve közlekedik a 88-as, a 173-as és a 88A autóbusz, illetve a 972-es és a 972B éjszakai busz, így nem érinti a Zrínyi utca megállót. Az autóbuszok Törökbálinton a Meredek utca – Szent István utca útvonalon járnak, ezért a Zrínyi utca megálló helyett a 140-es járat Ady Endre utca nevű megállóhelyét érintik.

Alig áll meg pár helyen az M3-as metró

Az M3-as metró a Nagyvárad tér és Kőbánya-Kispest között nem közlekedik, a kimaradt szakaszon pótló autóbusszal utazhatnak. November 6-ig az Arany János utca, a Ferenciek tere, a Corvin-negyed és a Semmelweis Klinikák megállókon nem áll meg. A 9-es és az M30-as autóbuszt, illetve a 72-es és a 73-as trolibuszt ajánljuk.

Itt nem áll meg a 36-os és a 135-ös busz

Október 11-ig a 36-os busz nem érinti az Előd utcai és a Vörösmarty utcai megállókat. A 135-ös busz szintén nem áll meg a Vörösmarty utcai megállóban. A buszok az Ábrahám Géza utcán át közlekednek Pestszentlőrinc, illetve a Soroksár, IKEA áruház felé. Ideiglenes megállók az Ábrahám Géza és a Vörösmarty utcákban.

Elterelik a 199-es buszt

Tegnap óta terelve közlekedik a 199-es autóbusz, így nem érinti a Kossuth Lajos utca, a Pincér utca, az Áchim András utca és az Ady Endre út megállókat. Az autóbuszjárat október 30-ig a Kossuth Lajos utca – Ady Endre út – Vas Gereben utca útvonalon közlekedik, ezért a Hofherr Albert utca térségét nem érinti.

[most_read_articles]
ez lesz ma